**Likumprojekta "Par nekustamā īpašuma ierakstīšanu zemesgrāmatās".**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis – radīt tiesisku pamatu likuma "Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību" (turpmāk – Spēkā stāšanās likums) 14. panta ceturtajā daļā noteikto ēku (būvju), kas uzceltas līdz 1993. gada 5. aprīlim, apvienošanai vienā īpašumā ar zemi.  Paredzēts, ka likumprojekts stāsies spēkā 2022. gada 1. janvārī, vienlaikus ar grozījumiem Civilprocesa likumā kā saistītajā likumprojektā ietvertā mehānisma praktiskai ieviešanai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts pēc Tieslietu ministrijas iniciatīvas, Valdības rīcības plāna 175.1. pasākuma,[[1]](#footnote-2) kas paredz virzīties uz vienotu īpašumu (zemes un ēkas vienotības princips), izpildei, un pēc Valsts kontroles ieteikuma izstrādāt normatīvo regulējumu nekustamo īpašumu, kuriem nav pieejami īpašumtiesību apliecinoši dokumenti, īpašuma tiesību noteikšanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Valsts zemes dienesta (turpmāk – VZD) ziņojumu (pētījumu) par būvju ar nenoskaidrotu piederību problemātiku, valstī ir vairāk nekā 191 tūkstotis ēku ar statusu "nenoskaidrota piederība", kas ir aptuveni 7 % no visām Nekustamā īpašuma valsts kadastra informācijas sistēmā (turpmāk – NĪVKIS) reģistrētajām būvēm.[[2]](#footnote-3) Ja nenoskaidrotas piederības būves nekur nav reģistrētas kā patstāvīgi īpašuma objekti, tās ir piekritīgas zemes īpašniekam atbilstoši Civillikuma 968. pantam. Tā kā uz ēkām (būvēm), kas atrodas uz citai personai piederošas zemes, ir spēkā Civillikuma 968. panta prezumpcija, tad nav pamata uzskatīt, ka nenoskaidrotas piederības ēka varētu piekrist valstij kā bezīpašnieka manta. Izņēmums no zemes un ēkas vienotības prezumpcijas var attiekties vienīgi uz ēkām, kuras ir reģistrētas kā patstāvīgi īpašuma objekti zemesgrāmatu nodaļā, Valsts zemes dienestā vai pašvaldībā, un kuras ir bezmantinieku manta.[[3]](#footnote-4) Šādas ēkas ir uzskatāmas par valsts, nevis zemes īpašnieka īpašumu, jo bezmantinieka manta ir piekritīga valstij.[[4]](#footnote-5)  **Tā kā Civillikums neparedz dalītā īpašuma pastāvēšanu, bet saskaņā ar Spēkā stāšanās likuma 14. panta pirmo daļu dalīto īpašumu ir paredzēts izbeigt, ir loģiska nepieciešamība ieviest regulējumu (speciālu kārtību), kas ļautu zemes īpašniekiem vienkāršā tiesvedības procesā apvienot vienotā īpašumā uz savas zemes atrodošās ēkas (būves) ar nenoskaidrotu piederību.**  Minētā mērķa sasniegšanai ir izstrādāti divi likumprojekti, kas tiek virzīti vienlaicīgi.  Likumprojekts "Grozījumi Civilprocesa likumā" paredz papildināt Civilprocesa likuma 38. nodaļu "Lietas par tiesību dzēšanu uzaicinājuma kārtībā" ar speciālu kārtību, kas vienkāršā tiesvedības procesā ļaus zemes īpašniekiem apvienot uz savas zemes atrodošās ēkas (būves) ar nenoskaidrotu piederību, kas uzceltas padomju laikā, vienotā īpašumā uz Spēkā stāšanās likuma 14. panta ceturtajā daļā noteiktā pamata. Vienlaikus jāņem vērā, ka priekšlikumi grozījumiem paredz nevis jaunu īpašuma tiesību atzīšanas pamatu (veidu), bet Civillikuma 968. pantā noteikto ēku un zemes vienotības principa nostiprināšanu ar tiesas spriedumu. Savukārt uzaicinājuma kārtības nolūks ir novērst nākotnē varbūtējus strīdus un nodibināt zināmu mantisko tiesību neskaramību un pastāvīgumu".[[5]](#footnote-6)  Priekšlikumi paredz papildināt likumu "Par nekustamā īpašuma ierakstīšanu zemesgrāmatās"(turpmāk -Ierakstīšanas likumu) ar 22.1pantu, paredzot, ka Spēkā stāšanās likuma 14. panta ceturtajā daļā noteikto ēku (būvju), kas uzceltas līdz 1993. gada 5. aprīlim, nostiprinājuma pamats ēkas (būves) apvienošanai vienā īpašumā ar zemi var būt tiesas spriedums par tiesību dzēšanu uzaicinājuma kārtībā.  Vienlaikus, ņemot vērā, ka zemes īpašnieks var būt ne tikai fiziska, bet arī juridiska persona, priekšlikumi paredz grozījumu šā likuma 26. pantā, normu papildinot ar atsauci uz jauno pantu. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Ekonomikas ministrija, Finanšu ministrija, Latvijas Pašvaldību savienība, SIA "Publisko aktīvu pārvaldītājs Possessor", Rīgas būvvalde, Liepājas būvvalde. Likumprojekts izstrādāts sadarbībā ar pastāvīgo darba grupu grozījumu izstrādei Civilprocesa likumā, kas izveidota ar Tieslietu ministra 20.01.2021. rīkojumu Nr.1-1/15, kuras sastāvā iekļauti ministrijas, valsts iestāžu, akadēmiskā sektora, tiesu varas, kā arī nevalstisko organizāciju pārstāvji. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupa – jebkura fiziska un juridiska persona, zemes īpašnieks, uz kura zemes atrodas ēkas (būves) ar nenoskaidrotu piederību,kas uzceltas padomju laikā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam kopumā būs pozitīva ietekme uz tautsaimniecību un sabiedrības mērķgrupām, jo radīts priekšnoteikums zemes īpašnieku interesei sakārtot uz viņu zemes atrodošos nenoskaidrotas piederības ēku (būvju) ierakstīšanu zemesgrāmatā, pievienojot zemes īpašumam.  Jaunais regulējums sekmēs NĪVKIS reģistrētu ēku ar statusu "piederība nav noskaidrota" skaita samazināšanos, veicinās nekustamā īpašuma nodokļa maksājumus un sakārtos būvniecības tiesiskās attiecības, vidi.  Paredzams, ka jaunais regulējums radīs pozitīvu ietekmi arī uz uzņēmējdarbības vidi un sabiedrību kopumā. Proti, likumprojektam ir netieša ietekme uz vienu no Nacionālā attīstības plāna prioritātēm "Tautas saimniecības izaugsme", kas citastarp paredz izveidot izcilu uzņēmējdarbības vidi.  Administratīvais slogs samazināsies vairākām valsts pārvaldes institūcijām (Finanšu ministrijai, Valsts ieņēmumu dienestam, VNĪ un arī SIA "Publisko aktīvu pārvaldītājs Possessor"), jo nebūs jāvelta administratīvais resurss tiesvedībām nenoskaidrotas piederības būvju īpašuma tiesību atzīšanas lietās.  Administratīvais slogs samazināsies arī jebkurai fiziskai un juridiskai personai - zemes īpašniekam, kas vēlēsies sakārtot uz viņa zemes atrodošos nenoskaidrotas piederības ēku (būvju) ierakstīšanu zemesgrāmatā pievienojot zemes īpašumam, jo process būs vienkāršs un tā izmaksas zemas. |
| 3. | Administratīvo izmaksu monetārs novērtējums | Personām, kuras vēlēsies tiesvedības procesā apvienot vienotā īpašumā uz savas zemes atrodošās ēkas (būves) ar nenoskaidrotu piederību, būs nepieciešams segt maksu par VZD izsniegtu dokumentu, kas apstiprina, ka būvei ir nenoskaidrotas piederības statuss un pašvaldības (būvvaldes) izsniegtu dokumentu, kas apliecina, ka būve uzcelta līdz 1993. gada 5. aprīlim.  Maksas apmērspar VZD izsniegtu dokumenturegulēts Ministru kabineta 2015. gada 22. decembra noteikumos Nr. 787 "[Valsts zemes dienesta maksas pakalpojumu cenrādis un samaksas kārtība"](http://likumi.lv/ta/id/278870-valsts-zemes-dienesta-maksas-pakalpojumu-cenradis-un-samaksas-kartiba) un sastāda 7 – 13,45 euro par vienu dokumentu (atkarībā no dokumenta apjoma un tipa).  Pašvaldības iestādes izsniegta dokumenta maksas apmērs noteikts Ministru kabineta 2006.gada 21.novembra noteikumos Nr. 940 "Noteikumi par informācijas sniegšanas maksas pakalpojumiem" Tādu dokumentu sagatavošana, kurai nepieciešama papildu apstrāde maksa sastāda no 4,30 -4,65 euro par 1 lapppusi. Vienlaikus normatīvais akts paredz personu loku, kas atbrīvojamas no maksas pakalpojuma samaksas. Vienlaikus pašvaldībai ir tiesības arī pašai noteikt nodevas apmēru. Piemēram, Kuldīgas novada būvvalde šādu pakalpojumu (izziņa par būves faktisko stāvokli) sniedz bez maksas[[6]](#footnote-7), savukārt maksa par Rīgas pilsētas būvvaldes izstrādātu dok. – 19,99eur.[[7]](#footnote-8) |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Likumprojekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts "Grozījumi Civilprocesa likumā",kas paredz Civilprocesa likumā ieviest regulējumu (speciālu kārtību), kas ļaus zemes īpašniekiem vienkāršā tiesvedības procesā apvienot vienotā īpašumā uz savas zemes atrodošās ēkas (būves) ar nenoskaidrotu piederību,kas uzceltas padomju laikā (īpašuma tiesību konstatēšana sevišķā tiesāšanas kārtībā, ņemot vērā Civillikuma 968. pantā ietverto prezumpciju, ka uz zemes uzcelta un cieši ar to savienota ēka atzīstama par tās daļu).  Abi likumprojekti tiek virzīti vienlaicīgi. |
| 2. | Atbildīgā institūcija | Tieslietu ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt viedokli, likumprojekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts sekretāru sanāksmē ievietots Tieslietu ministrijas tīmekļvietnē.  Projekta izstrādes ietvaros notikušas konsultācijas ar tieslietu ministra rīkojumu izveidotā pastāvīgā darba grupā Civilprocesa likuma grozījumu izstrādei, kuras sastāvā iekļauti Latvijas Universitātes mācībspēki, pārstāvji no dažādām tiesu instancēm. |
| 2. | Sabiedrības līdzdalība projekta izstrādē | [tiks papildināts vēlāk] |
| 3. | Sabiedrības līdzdalības rezultāti | [tiks papildināts vēlāk] |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, tiesas, pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija. Likumprojekta izpilde nerada ietekmi un institūcijas cilvēkresursiem. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

*D.Vārna 67036956*

*Dace.Varna@tm.gov.lv*

1. Ministru kabineta 07.05.2019. rīkojums Nr. 210 "Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai" 175.1. pasākums. [↑](#footnote-ref-2)
2. <https://www.vzd.gov.lv/lv/buvju-parskati>. VZD sagatavotajā 2017. gada Latvijas Republikas būvju pārskatā minēts, ka līdz 2018. gada 1. janvārim NĪVKIS reģistrētas 1 401 045 būves un visvairāk būvju pieder fiziskām personām – 78 %, ievērojami mazāk - juridiskām personām – 9 %, pašvaldībām – 3 % un valstij – 1 %, savukārt 7 % būvju piederība nav noskaidrota. [↑](#footnote-ref-3)
3. Civillikuma 416. un 417. pants. [↑](#footnote-ref-4)
4. Civillikuma 930. pants. [↑](#footnote-ref-5)
5. Bukovskis V. Civilprocesa mācības grāmata. Rīga: Autora izdevums, 1933, 744. lpp. [↑](#footnote-ref-6)
6. <https://www.kuldiga.lv/pasvaldiba/pakalpojumi/buvvaldes-pakalpojumi#izzinas-izsniegsana-par-buves-neesibu-vai-buves-faktisko-stavokli> (aplūkots 17.08.2021.) [↑](#footnote-ref-7)
7. https://latvija.lv/lv/PPK/PAKALPOJUMA/CENRADIS/c500/Cenradis [↑](#footnote-ref-8)